L-Awtorità Maltija għat-Turiżmu approvat disa’ applikazzjonijiet ta’ lukandi li applikaw għall-aġġustament tal-limitazzjoni tal-għoli għal lukandi li tħabbret tliet xhur ilu mill-MEPA. Il-Ministru tat-Turiżmu Edward Zammit Lewis qal li dan ser jissarraf f’investiment ta’ €50 miljun u mal-450 impjieg ġdid. Il-Politika dwar l-aġġustament tal-limitazzjoni tal-għoli għal lukandi taħseb biex lukandi ta’ tlieta, erbgħa u ħames stilel fiż-żoni turistiċi  j istgħu jżidu żewġ sulari. Din il-politika tħabbret tliet xhur ilu u minn dakinhar l’hawn l-awtorità għat-turiżmu rċeviet 12-il applikazzjoni, approvat disgħa u għandha numru ta’ lukandiera interessati li jitfgħu l-applikazzjoni tagħhom. Il-Ministru għat-Turiżmu Edward Zammit Lewis qal li fost l-applikazzjonijiet li ġew approvati hemm lukandi eżistenti u applikazzjonijiet għal lukandi ġodda. Qal li l-maġġoranza tal-applikazzjonijiet huma biex lukandi f’San Ġiljan, Tas-Sliema, il-Gżira u Buġibba jibnu iżjed sulari iżda qal li hemm ukoll applikazzjoni oħra f’Għawdex. Dr Zammit Lewis qal li din il-politika l-ġdida tal-MEPA se twassal għal iżjed investiment minn lukadiera u wkoll iżjed impjiegi. Is-Segretarju Parlamentari għall-Ippjanar u Simplifikazzjoni Amministrattiva Michael Falzon qal li l-MEPA rċeviet rispons u interess tajjeb mindu ħabbret din il-politika tal-aġġustament tal-għoli għal-lukandi. Dr. Zammit Lewis qal li l-politika tal-aġġustament tal-għoli għal-lukandi għandha bħala għan ewlieni li ttejjeb l-kwalità tal-prodott, tal-kompetittività u tas-sostenibbiltà tas-settur turistiku. Temm jgħid li din l-opportunità qed tgħin biex numru ta’ lukandi jieħdu żvolta ġdida u għall-aħjar.